b'\n_START_ARTICLE_\n\xc5\xbdelezni\xc5\xa1ka proga Grosuplje\xe2\x80\x93Ko\xc4\x8devje\n_START_SECTION_\nZgodovina\n_START_PARAGRAPH_\nPrvotne ideje za progo do Ko\xc4\x8devja so obsegali na\xc4\x8drte tras iz Vr\xc4\x8dic nad Semi\xc4\x8dem \xc4\x8dez Ko\xc4\x8devski Rog ter iz Rakeka. Dokon\xc4\x8dna trasa, ki je bila sprejeta zaradi pomembnej\xc5\xa1ih krajev ob njej (Velike La\xc5\xa1\xc4\x8de, Ribnica), je bila dolo\xc4\x8dena 15. julija 1887. Progo so pri\xc4\x8deli graditi 22. maja 1892 v Velikih La\xc5\xa1\xc4\x8dah. Slavnostno odprtje je bilo 27. septembra 1893, prvi vlak pa je po progi peljal \xc5\xbee 24. julija 1893. Gradnjo je ovirala zelo huda zima 1891/1892. Progo so zgradili predvsem za potrebe rudnika v Ko\xc4\x8devju in gozdarske dejavnosti. _NEWLINE_Po progi je bilo v najbolj\xc5\xa1ih letih prepeljano 170.000 ton premoga ter 134.000 ton lesa. Vzporedno je po progi potekal tudi potni\xc5\xa1ki promet. _NEWLINE_Potni\xc5\xa1ki promet na progi je pri\xc4\x8del naglo upadati po prenovi ceste \xc5\xa0kofljica\xe2\x80\x93Ko\xc4\x8devje. Med letoma 1958 in 1966 je upadel za 66\xc2\xa0%. Zato so potni\xc5\xa1ki vlaki od 1. julija 1968 dalje vozili le do Velikih La\xc5\xa1\xc4\x8d (pozneje le \xc5\xa1e do Dobrepolja), po letu 1970 pa so na vsej trasi ukinili potni\xc5\xa1ke vlake. V \xc4\x8dasu naftne krize leta 1983 se je razmi\xc5\xa1ljalo o ponovni uvedbi potni\xc5\xa1kega prometa, vendar do uresni\xc4\x8ditve zamisli ni pri\xc5\xa1lo._NEWLINE_Leta 2008 se je za\xc4\x8dela obnova \xc5\xbeelezni\xc5\xa1ke proge, najprej do skladi\xc5\xa1\xc4\x8d dr\xc5\xbeavnih blagovnih zalog v Ortneku, nato do Ribnice ter konec leta 2018 do Ko\xc4\x8devja. Prvi tovorni vlak je po obnovljeni progi do Ko\xc4\x8devja pripeljal 12. aprila 2019, medtem ko je vnovi\xc4\x8dna uvedba potni\xc5\xa1kega prometa na\xc4\x8drtovana za leto 2020, ko bo kon\xc4\x8dana tudi zadnja faza obnove, obsegajo\xc4\x8da posodobitev signalnovarnostnih in telekomunikacijskih naprav ter nivojskih prehodov.'